Herwinning van laaste liggaam by Tau Lekoa-myn duur voort(Foto: Wilhei/Pixabay) Reddingswerkers het Sondagoggend die liggaam van ŉ vierde werker wat ondergronds by Village Main Reef Ltd (VMR) se Tau Lekoa-myn vasgekeer was, bereik. Die myn is naby Orkney in Noordwes. Die maatskappy sê die herwinningsoperasie om die man se liggaam na die oppervlak te bring is tans onderweg. Maroela Media het vroeër berig vyf werkers is Vrydag vasgekeer ná ŉ rotsstorting sowat 1 350 m onder die oppervlak. Die rotsstortings het gevolg op twee seismiese voorvalle – een van 2,3 en een van 2,1 – Vrydagmiddag in die omgewing. Een van die werkers is dieselfde dag nog gered en word in ŉ hospitaal behandel. Hy is in ŉ bestendige toestand, het VMR gesê. Daar kon Vrydag nog met die vasgekeerde werkers gekommunikeer word, maar teen gister was daar geen reaksie meer nie. Die myn het Saterdag gewaarsku dat die reddingsoperasie etlike dae kan duur, aangesien die rotse steeds ondergronds neergestort het. Die liggame van drie van die werkers is Saterdag omstreeks 19:00 egter wél gevind en na die oppervlak gebring. Die slagoffers is geïdentifiseer as Xolani Meva (42), ŉ boorman van Elliotdale; Lungile Nyawose (32), ŉ boorman van Lusikisiki; Katleho Nthibane (47), ŉ spanleier wat van Bloemfontein afkomstig is; en Karabo Mabuthile (35), ŉ boorman van Fochville. VMR se raad en bestuur het hul diepe medelye met die slagoffers se families, vriende en kollegas betuig. Uitvoerende hoof Owen O’Brien het ook diegene bedank wat ná die rotsstorting by die operasie betrokke was, of steeds is. Dit sluit in werkers van die maatskappy, lede van die reddingspanne wat ontplooi is, vakbondverteenwoordigers, asook verteenwoordigers van die departement van minerale hulpbronne en energie.